تبنات منظمة الأمم المتحدة قرار خاص بمحاربة إنكار المحارق النازية فحق اليهود اللي كانت فالحرب العالمية الثانية، واللي معروفة بالهولوكوست. وكيطالب القرار من الدول الأعضاء فالمنظمة الأممية ومن الشركات المسؤولة على مواقع التواصل الاجتماعي يتعاونو ويساهمو فجهود مكافحة معاداة السامية. ووافقات الجمعية العامة، المكونة من 193 دولة، ديريكت بلا تصويت على هاد القرار الأممي اللي قدماتو إسرائيل وألمانيا. وقالت الأمم المتحدة أن هاد الخطوة هي”رسالة قوية ضد إنطار وتشويه الحقائق التاريخية”. ويذكر أنه مات 6 مليون من اليهود فمحارق الهولوكوست، فحملة دارتها ألمانيا النازية للقضاء على السكان اليهود في أوروبا. وقالت الجمعية العامة للأمم المتحدة، البارح الخميس، بللي “كترفض وكتدين أي إنكار للمحرقة كحدث تاريخي”. وصرح سفير ألمانيا فالمنظمة الأممية، انتيي لينديرتسي، بللي “تجاهل بحال هاد الحقائق التاريخية كيزيد من خطر أنها تتعاود مرة أخرى”. وجات فهاد القرار إشادة خاصة بالدول اللي مزال محافظة على البلايص اللي استخدمتها الجيوش النازية كمعسكرات ديال الموت والاعتقال، وطالب من كل الدول الأعضاء باش يوفرو برامج تعليمية على الهولوكوست. وفنفس السياق قالت وزيرة الخارجية الألمانية، أنالينا بربوك، ونظيرها الإسرائيلي يائير لابيد، في بيان مشارك بللي موجة إنكار الهولوكوست غادية وكيتزاد وهادشي كيخلع. 
لمحاربة إنكار الهولوكوست.. الأمم المتحدة تبنات قرار جديد قدماتو إسرائيل وألمانيا